Oscar-appèlsaak in hof | Maroela Media
Die staat se aansoek om verlof tot appèl teen die uitspraak en vonnis van Oscar Pistorius sal Dinsdag in die Pretoriase hooggeregshof aangehoor word.
Dinsdag is die 49ste dag wat Pistorius sedert sy vonnisoplegging in die Kgosi Mampuru II-gevangenis in Pretoria-Sentraal aangehou word.
Die staat het verlede maand die aansoek ingedien en versoek ŉ groter skuldigbevinding en swaarder vonnis vir die Paralimpiese atleet. Die staat het in sy hofdokumente aangevoer die vyf jaar tronkstraf is “skokkend lig en onbehoorlik”.
Pistorius het tydens sy moordverhoor getuig dat hy Reeva Steenkamp op 14 Februarie 2013 per ongeluk deur ŉ geslote toiletdeur doodgeskiet het toe hy haar vir ŉ inbreker aangesien het.
Regter Thokozile Masipa het hom op 21 Oktober vanjaar skuldig bevind aan strafbare manslag en het hom tot vyf jaar tronkstraf gevonnis. Hy is tot drie jaar tronkstraf gevonnis nadat hy in Januarie 2013 ŉ vuurwapen in ŉ Tasha’s-restaurant in Sandton laat afgaan het. Die vonnis is vir vyf jaar opgeskort.
Advokaat Mannie Witz, regskenner van The Bridge-regsfirma, het Maandag gesê Pistorius kan moontlik Dinsdag in die tronk op borgtog vrygelaat word indien die staat se aansoek om verlof tot appèl slaag. Lees meer hier.
Pistorius se regspan betwis die staat se aansoek.
Aag kom aan, laat die saak nou asb gaan le. Daar is ander sake soos Malema, Zuma, Etoll en Eskom wat nou aandag nodig het.